Gr.3-leerder herstel ná operasie-skok | George Herald
Gr.3-leerder herstel ná operasie-skok
Thursday, 21 January 2016, 06:30
Jordan gedurende die eerste dae in die intensiewesorgeenheid by George-hospitaal. Foto: Johan Dexter
GEORGE NUUS - Terwyl talle opgewonde leerders verlede Woensdag terug is skool toe, moes 'n gr.3-seun van George Voorbereidingskool veg vir sy lewe.
Jordan Lee Dexter (8) het verlede Maandag 'n ooroperasie ondergaan om groeisels in sy ore te verwyder. Volgens sy pa, Johan, is dit al vantevore gedoen en is hy gewoonlik binne 24-uur weer op die been. "Jordan het baie uitgesien na sy eerste dag in gr.3, ons sou nooit kon droom dat iets gaan skeefloop nie," het hy gesê.
Daardie Maandag, teen die einde van die operasie, het die dokters egter besef hy het water op sy longe en sy hart het vergroot. Jordan is onmiddellik in George-hospitaal se intensiewesorgeenheid opgeneem, waar hy die volgende paar dae moes deurbring. Hy het behandeling ontvang om sy hart by te staan en om van die vog in sy longe ontslae te raak.
Volgens dr. Willem Breytenbach, hoof van pediatrie by George-hospitaal, was daar geen aanduiding van enige probleme tydens die ondersoek voor die operasie, sowel as in sy mediese geskiedenis nie. 'n Virusinfeksie was waarskynlik die oorsaak van die probleme. "Bedrus en medikasie om sy hartfunksie te optimaliseer is die voorkeur behandeling," het Breytenbach gesê.
Die hospitaal was in kontak met die Rooikruis-kinderhospitaal, wat dieselfde aanbeveling gemaak het, aldus Breytenbach.
"Ek was verpletter," het Mitzi, Jordan se ma, vertel. "Met die gemeenskap se gebede en die dokters se hulp is ons deur hierdie tyd gehelp. Hulle het ons altyd op hoogte van sake gehou. Die personeel is baie ondersteunend."
Jordan is verlede Saterdag huis toe, waar hy tans aansterk. Hy moet nog hartmedisyne en ontwateringspille neem, en sal weer môre (Vrydag) deur sy dokter ondersoek word. Volgens Johan sal hulle dan besluit of hy Maandag by sy maatjies in gr.3 kan aansluit.
"Hy mag nog nie aktief wees nie, hy hou homself maar stil," het Johan gesê. Volgens Breytenbach het Jordan baie goed op die medikasie gereageer en is sy dokters hoopvol dat hy volkome sal herstel.
Jordan (8) en sy boetie Viaan (2) Dinsdagmiddag, sowat 'n week nadat hy in die intensiewesorgeenheid beland het. Foto: Johan Dexter
Jordan se ouers, Johan en Mitzi Dexter was daagliks aan hul seun se sy by George-hospitaal terwyl hy aansterk. Foto: Michelle Pienaar